**Testul iubirii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu îmi testa iubirea pentru tine

și nu te îndoi de ea nicicând!

E-a ta, o poți simți, îți aparține

și-o poți vedea, chiar ochii închizând.

E peste tot: în tine, te-nconjoară,

e-n aerul ce îl respiri, în vise,

în ziua cea mai dulce sau amară,

în tot ce ești, în gând și-n cele scrise.

N-o poți vedea și nici n-o poți atinge,

e și puternică, dar și fragilă,

încât o neîncredere o stinge

și o distruge fără nicio milă.

Să n-o testezi! E-un fluture pe-o floare

cu aripi tremurânde,-atât de fine,

de-o frumusețe ce,-n privire, doare,

așa că nu-l atinge, e mai bine!